khistorydata/jeongjo-sjw-relations huggingface dataset:
정조 21년 · 목
備局啓言卽見黃海監司李義駿狀啓則備陳殷栗長連兩邑矯捄蘇革之方後錄條件請令廟堂稟旨分付矣其一殷栗長連被災之民較諸元戶恰過三分之一還穀停捧雖非可論代捧之擧若與他災邑混以三分四分之一折定分數則不無輕重失宜之歎兩邑被災民無論三等面里竝量宜代捧事也其一兩邑堆沙積石歎起耕外足可漸次墾闢者字號卜數田主姓名修成册分置營邑各定牌將董飭樣闢至於積石嵯峨難用人力處以各年流來陳處隨得代墾而當此日短地凍恐非其時姑待開歲解凍始役計料事也其一汰覆處墾闢之方固爲急務饒戶田主自可次第開墾而至於貧戶難保其一一起墾兩邑以至殘官況措手無路請貸營錢矣營下適有無名錢近千金方欲許給而以此之數實難分排復以某樣錢中各限數千金無邊貸下則民情庶可樂赴事也其一兩邑災民如當窮春則雖殘戶壯健食力者猶有糊口之道其中老弱不無顚連之慮如此之類使之精抄別般措劃量宜救急計料事也其一兩邑軍丁詐僞多端造成僞譜夤緣頉役不勝紛紜以是之故軍保之役只歸窮貧之類爲先申飭兩邑一一査櫛汰定軍役而弊源不塞則充丁無路此後自京司勿爲直關考籍列錄粘送備邊司自備邊司始許行關而至若糶糴之弊或因穀多或因臥還雖有如干釐正宿弊猶未盡祛其中犯科之最重者摘發嚴治其他變通裒益之方更加商量計料事也殷栗長連兩邑三等面里還穀量宜代捧事嗣歲民食專靠還穀則停捧之非可論道啓誠有意見而至於代捧則究其事情果難一從三分一四分一之數且兩邑還穀田穀居多除非皮唐之類準折互代別無大損於種糧依所請施行使之待明秋還作本色被災處漸次墾闢事若其難用人力處則流來陳處隨得代墾之說誠得便宜之策而無論此道彼道實結之見漏白徵之未頉在在皆然今若因此事會移東補西減此充彼使其秋熟無稅之地換以年久未頉之災則今年一時之汰覆不足爲災而該邑之民必當永享其利此正難失之機待開春盡心擧行之意另飭分付定牌將施賞罰等事惟在述者之能而營邑擧行勤慢從後考察營錢中各限數千金貸下兩邑事非不爲目前慰悅之道而戶各優分則後必爲弊散以零瑣則不足爲惠有難自廟堂許施恐莫如量給精實之還穀各從附近互相運力之爲便易兩邑災民中老弱救急事使之方浭擧行軍丁中造成僞譜夤緣圖頉者京司勿爲直關自備局照驗行關事此不必如是逶迤無論璿源錄廳忠勳府等衙門如以此等事有所行關自巡營詳査科罪一傡防報如是而又或冒法直關於該邑自該邑馳報巡營以爲狀聞論列之地則自可祛弊依此擧行之意分付臥還宿逋之說不可煩聞朝廷卽速釐正之意請一體嚴飭允之敎以來頭勤慢自有時時摘奸之擧一有不謹以兩倅年少力强之人其所被勘當百倍他人欲無事踰母岳則使之竭力奉公但兩倅未見其氣力之勤渠不可謂之得人而聞於峽郡治蹟猶有不堪任之歎況弊邑乎無敢請由上京以官爲家自處以寒畯事令道臣嚴飭而田野日闢復舊總人民坌集增戶口之前銓曹切勿移擬事分付仍令官案懸註歲末修啓旣命依杆城例又或不能消詳虛實相混則當使道伯先爲拿致營門決杖以懲其後竝以此意嚴飭分付
정조 21년 · 강
命全羅監司李得臣査啓還下送承旨李海愚推考
정조 21년 · 목
該監司以前光陽縣監韓師鎭勒買奴婢委折査實事馳啓敎以此道臣意謂畏約凡有朝令之下庶不至擧行怠忽近日査事之尙無動念之意者辜負莫甚而以此査啓觀之如許微細之事不能嚴覈啓聞不過禁府囚供之謄本査官何足責乎査啓還下送先從同惡之漢使之箇箇輸情後啓聞捧納承旨推考該道臣罷拿之典更欲觀之姑爲參酌而紀綱可謂無可言
정조 21년 · 강
命兵曹判書李祖源越俸十等仍飭取才講時一人出兼栍之謬例能麼朗啓下望筒爻周更爲試取
정조 21년 · 목
政院啓言問啓事命下矣問于兵曹判書李祖源處則以爲臣於本月設能麼取才講講生申大鍾不通文義臣則出不栍而參坐兩中軍各出通栍所見大段矛盾且當日越講者只一人無以充二窠故不得已罷場其後更取才時只令御營中軍李章漢同坐而屢以病辭終不來參無論大小同是國試旣不備員則事當卽時撤罷而矇未覺得遽然獨自設行專擅之罪實無所逃至於政注云云旣沒把捉無以指對而第臣以空疏之才久據重任人言之來臣固自取孤負恩造萬殞猶輕云矣敎以名以試取則設令參坐之試官誤出栍籤草記勘罪或飭責後更爲可也豈敢以單試官兼出疊栍乎國體所在不可不嚴處而曾聞將鬼取才之講年前出一謬例或有循襲出兼栍之習云苟論犯科此兵判未必爲首旣往姑不摘發先從目下現發者施以越俸十等之典此後一人出兼栍之謬例各別嚴禁更犯者勘以重律取才旣違式可謂皮之不存啓下望筒該房取來爻周更爲如式試取啓下事嚴飭
정조 21년 · 강
推吏曹參判李敬一
정조 21년 · 목
政院啓言昨日玉堂罷削人給牒敍用事命下而違牌坐罷人員無端見漏今始追呈現告原傳旨付標以入而銓曹之初不致察極爲未安當該堂上請推考允之
정조 21년 · 강
持平趙秀民避嫌賜批
정조 21년 · 목
避嫌略曰臣草草短疏粗效一日之責而及奉聖批韓始裕事不賜允兪尾陳事誨責諄諄臣奉讀以還始焉感惶繼以不能無憾於天地之大也韓始裕旣無來㦄又無文識正言單通大是主通銓官之全沒稱量不畏公議者則始裕之刊選銓官之譴責烏可已乎至於左相箚本中數句語究其語脈不可但以語病言也自再昨春以來一初淸明方有拭目之望而近不如初有識憂歎而左相則反以數年以來爲說者實是意慮之外且黨色添號之句旣違告君之體段姑置一任之言有非敬謹底道理若使臣極意論斥則何言不可盡而特以白首老相厚蒙我聖上所優待故十分稱停只以失言慨惋等語略略說去者虧臺閣直截之風臣方愧恧自訟之不暇而今此聖敎諭之以輕加慨惋責之以豈容雌黃以我殿下之聖學高明獨不念臺閣廟堂之爭得失也耶此莫非臣人微言輕之致尙何可晏然於臺次乎請命遞斥臣職批以他事姑舍是以老相知無不言之誠設有信心信筆之句語益見其氣像之脫俗不覊拘處則如爾者欲窺君相相與之際敢發情外之斥此非雌黃而何慨惋之敎猶出待臺閣之義則又其可以此作爲不惬之端張皇來避乎勿辭亦勿退待
정조 21년 · 강
掌令鄭最成陳疏辭職仍論左相箚辭賜批
정조 21년 · 목
疏略曰日前大僚之箚語曰數年以來治不徯志又曰黨色之中添出奇怪之號此何言也蓋自三二年來化理益淸附麗權奸者斥罰之背馳名義者痛抑之中外拭目咸以爲一初淬礪之政而今論治效之愈邈反從數年上提起未知何所指而言也黨色二字固不當顯言於奏御文字而何者是奇奇何者是怪怪耶朝廷是非之辨惟在義利與公私而已苟是公耳義耳則同德相濟不害爲君子周也而外於此者豈足與論於淸朝寅協之刊乎顧今國是已定義理漸明導率董威惟在造化之默運始或參差而不齊終當爛漫而同歸此豈眞各立標榜判然若陰陽黑白之不可移易也耶嘵嘵薄俗之口氣初非推上朝廷之事而設如相臣之所憂朝象將至於決裂則位居董率之地固當以進退消長之義入而敷奏出而彌綸使夫薦紳章甫純然同歸於義理之正而無有異議參其間則何患乎世道之不靖何憂乎私意之橫流而不此之爲今乃囫圇說去抑何意也自古分黨之指目終成交構之厲堦大臣之見或未念及於此而然歟在昔宣廟盛際故相臣李浚慶箚進破朋黨之說而先正臣文成公李珥上疏極論之以爲不分是非隱語混說使聖上而擧疑群下若使先正試觀今日則亦將謂何如也大臣之言雖若爲世道深長慮而抑恐世道之害反由於大臣之此言也臣竊爲之慨然也且伏念我殿下廿載憂勤之苦心亶在乎作人材恤民隱而創設講製以興一世之文學董飭守宰務欲德惠之下究然而人才之不古也貪墨之不戢也實由於在下者之不善奉承耳此豈誘掖勸飭之或欠於誠實而今其箚語所陳一切歸之於文具之弊意雖出於箴規語或涉於不審此恐非對揚我聖上至誠德意之道也臣本畸孤之踪涉世時方前後疏陳妄附官箴之義而向來褒賞尙切惶恐之忱今又語及大官猥犯忌器之戒臣固知今日言之於前而明日罪隨於後愚裏所激亦不能自已也伏願殿下恕其狂而察其悃焉批以爾其勿辭察職
정조 21년 · 강
以李翼爲弘陵參奉口傳初仕也
정조 21년 · 강
兵曹以堂下武臣朔試射未滿四矢人決棍啓
정조 21년 · 목
該曹啓言今十月十八日各廳堂下武臣朔試射時武臣兼宣傳官崔柱星張漢籌部將吳亨喆等俱未滿四中竝依定式決棍十度中樞府都事金永勉柳葉箭二中騎蒭一中矢數雖未滿四中騎蒭例有倍劃之規依此例不爲決棍
정조 21년 · 목
政院啓言明日堂下文臣朔試射試官望今日當爲擬入而兵曹判書李祖源謂有情勢終不擧行事體所在誠甚未安請推考允之敎以牌招使之擧行○祖源再違召敎以待開門更爲牌招
정조 21년 · 목
敎曰陞庠課製胡大事也而輒以愆限本館草記臺諫上疏添一酬應之端寧有如許之紀綱乎以制煩之意合製使之仍留出榜則司謁以明年正月出榜分付云而今日始因知申未肅拜事因政院微稟而知之矣當該司謁令攸司科治知申則待明日合製設行後出牌
정조 21년 · 강
分揀驪州牧使李秉鼎外補
정조 21년 · 목
敎曰飭已施驪州牧使李秉鼎外補分揀前牧使仍任使之除朝辭
정조 21년 · 강
遞承旨姜彛正尹致性兪漢寧以李敬一李儒慶李肇源代之竝前望也
정조 21년 · 강
罷獻納洪秀晚職
정조 21년 · 강
命自今諸道還穀當年停退者翌年仍爲停退則自其明年始屬舊還著爲式
정조 21년 · 목
備局啓言諸道穀簿中停退條舊還條多不區別久益紊雜故自本司累次行會修正以來而尙患錯亂仍而置之則不但諸道之眩於擧行本司亦無以按簿瞭然自丙辰年以上無論停退條未捧條一竝屬之舊還必待本司稟定行會而收捧自今年爲始別爲定式當年停退者翌年不待廟堂知委與新還一體準捧如或翌年仍爲停退則自其明年始屬舊還而還穀畢捧狀啓中以依定式屬之舊還之意措辭登聞事請分付八道四都允之
정조 21년 · 강
命湖南留庫麥依狀請加分
정조 21년 · 목
備局啓言卽見全羅監司李得臣狀啓則以爲道內兩麥數本不敷以其應分較量民戶每難排比沿海被歉之民來頭聊活之資專在於種麥兩麥留庫中特許量宜加分事請令廟堂稟旨分付矣嗣歲農糧專靠兩麥之廣播而種子若是苟簡則不可不及時助耕而本道牟耕雖曰最晩凍節已近依狀請許施卽令略綽分排後修成册上送具由狀聞之意請分付允之
정조 21년 · 강
命海西都試居首及沒技人依例直赴
정조 21년 · 목
兵曹啓言觀此黃海水使申大偀啓本則本營屬別武士及追捕武士今丁巳條四等都試時別武士閑良金益浩冬等片箭沒技追捕武士閑良田得載居首別武士閑良朴在儉之次令該曹考例稟處矣居首閑良田得載沒技閑良金益浩似當依法典直赴殿試之次閑良朴在儉亦當邊將除授而係干恩典請上裁從之
정조 21년 · 강
慈殿誕辰陳賀命以進表裏磨鍊
정조 21년 · 목
禮曹以誕辰陳賀節目啓敎以仰承慈意今番亦以進表裏磨鍊
정조 21년 · 강
左議政蔡濟恭陳箚引咎賜批
정조 21년 · 목
箚略曰昨伏見持平趙秀民疏本以臣日前之箚大加非斥盛稱慨惋臣誠滿心慚恧不知措躬之所也念臣閉戶病伏於朝廷事未有聞知理宜闔眼閉口而箚以應旨名不忍以無形體沒稜角者要塞一日過去之責信心信手書出數句語旣呈而思之都是老且妄矣臺言之來臣實自速安庸尤人況其疏以近來訛言之不息爲起頭第一語臣箚所云云果是訛言則此世道之幸耳臣當喜聞之不暇有何較挈之爲哉雖然臣不知其爲訛妄以爲眞容易筆之於書以至上煩聖聽則其老耄聵劣孰甚於此乎奈之何於臺閣備加誨責於賤臣曲眎慰藉此雖出於我聖上終始全保之意臣之惶懍悚蹙於是乎一倍加矣伏乞亟削臣議政之銜仍治臣妄發之罪批以凡今四百四病無一不爲孼爲祟於卿之前所謂文具今所謂塞責其症類屬於陰脆脈訣涉於虛浮惡如烏喙毒如沙工禍有甚於洪水猛獸人知烏喙之不可食沙工之不可近懷襄可使隨山蛇龍可使放菹獨奈塞責與文具之病根護疾而忌醫和泥持粉之相襲遮鎌偸鈴之皆沿事君如彼而凶于國事親如彼而害于家家而不家國而不國則是尙謂人乎鬼乎中國乎夷狄乎噫誠者天地誠之者人也反於誠是曰僞僞之枝榦筋絡曰文具曰塞責所以矯革斯二者之方當於何求之卽不外於吾心之本源予亦坐在這裏旣聒於衆楚又泥於十寒卽事卽物非不着工於懋實朝而出一言夜以省其私始似充然犂然者旋覺瞿然欿然今日世道朝象之日委日卑孰當執其咎而當其誚哉風草之喻聖人必不以欺我之辭設而爲訓則治而日不徯志敎亦日不從欲昨日不若大昨今日不若昨日日日新又日新之成效明驗漠然有歲月如流難推尋之歎此時求助如渴求飮向卿一箚痛說病源不啻乎蓄七年之芆瘳三年之病卿於予薛居州也豈料深文之俗習俾卿不安於心此亦不徯志不從欲中一事何有於卿哉何有於卿哉卿何引以爲妄發至發控免之語甚非所期於卿者予聞大臣進思盡忠盡之爲言也知無不言言無不盡之謂也卿若懲羹於弊俗乖習囁嚅趑趄却顧而退步是非孤負而何多少申申非獨爲卿一人地政欲使人人消滅他四百四病共享其延年益壽之樂不亦休哉不亦韙哉所辭不允更望安心視事仍命遣史官傳諭
정조 21년 · 강
領敦寧金履素箚陳銓堂時犯科之罪賜批
정조 21년 · 목
箚略曰伏見廟堂己酉以後吏曹犯科諸堂査出草記則臣名亦入其中而特以秩忝大官不在論勘之中臣滿心慚惶靡所容措臣於壬子年間待罪銓長也適當該司作窠之時果有蔭官甄擬之擧此雖出於因循襲謬之致其爲違式犯科則一也今於旣發之後同罪諸人俱蒙勘處而獨以大官之故倖逭當被之罰則其有傷於廉隅又當如何也伏乞亟降威罰俾國體無損批以箚辭過矣且與無端有間者乎卿須安心仍命遣史官傳諭前月僚相之登筵也卿之同來未及聞知不得與僚相偕見伊後始聞之歎咄何言適因傳諭之行兼申此意卿須知悉事一體傳諭
정조 21년 · 강
兵曹判書李祖源陳疏請勘賜批
정조 21년 · 목
疏略曰能麼試才法是演陣事係筮仕試體不輕飭敎又勤而緣臣昧例違式妄犯疊栍之罪人言之來受罪而已更何敢費辭引義而伏見臺疏論列以政注之間礙眼受侮爲言雖未知何政之礙眼何事之受侮而臣於前後六朔之中行政除職凡幾十度種種錯謬不一而足臣固自訟何怪乎言者夫六卿之列司馬尤緊本兵之職政注爲先一有彈評不敢冒居所以尊國體也重臺閣也今日所遭大異尋常官師之規則晏然冒沒初非可論伏乞亟削臣所帶之職仍治臣孤負之罪批以物情難齊則礙眼之斥猶非甚言卿其勿辭行公
정조 21년 · 강
命抄啓文臣課講自八月至十二月以朱書百選應講
정조 21년 · 목
敎曰抄啓文臣等自八月至十二月課講以朱書百選分排應講而御定吐事體之嚴重豈比於經筵吐乎雖點畵若或差謬於應講之時當嚴處俾各知此肄習年限內製述文臣今年則亦令應講其餘三十七歲以上及舊選嚴耆以疑義逐篇仰質以備漢家故寔二事之美例
정조 21년 · 목
該廳以習陣單子啓敎以連爲之豈必御廳獨勞乎停
정조 21년 · 강
召見諸承旨及輪對官于誠正閣
정조 21년 · 목
承旨持公事也○政院以輪對官來待啓敎以飭敎之後不可無端召見今番則果皆有所懷云乎問之
정조 21년 · 강
命前直提學李晚秀敍用
정조 21년 · 목
檢校待敎沈象奎啓言咸興歸州洞讀書堂馳馬臺舊基及慶州集慶殿舊基碑石見樣今已齊到御筆碑面草圖書當爲書入而監董閣臣李晚秀方在罷職中何以爲之敎以敍用令該曹口傳付軍職
정조 21년 · 강
敍卿宰堂上侍從罷削人
정조 21년 · 목
敎曰玉堂則敍用同罪之試官未敍用者有之且差祭不遠卿宰堂上侍從及兩司罷削人竝給牒敍用前判義禁閔鍾顯提調李致中參判徐邁修同義禁權裕韓用龜參議魚用謙承旨朴載淳大司諫尹長烈李文會府使柳匡天執義張至冕掌令洪受浩許鍒朴道翔玄重祚尹寅基洪秉益文躍淵司諫金孝眞崔烜持平金熙華李明孚申若樞鄭魯榮崔禧延申漵朴宗京朴載德洪時溥李東萬正言李寅采縣監宋文述尹愭試官韓興裕洪致榮趙得永鄭觀輝尹㴠金啓洛李儒修申龜朝李弘達
정조 21년 · 강
遞承旨李鼎揆林濟遠洪仁浩李肇源以趙鎭寬李益運尹光顏爲承旨竝前望也
정조 21년 · 강
分設抄啓文臣三月四月朔親試更試于內閣鑄所
정조 21년 · 목
敎曰抄啓文臣三月朔親試更試今日爲之處所及試官依日前例爲之○以性卽理爲內閣應試文臣說題以生之爲性爲鑄所應試文臣說題仍命入宿三朔親試更試竝爲製進內閣應試文臣金熙洛洪奭周二下同等鑄所應試文臣李英發三下居首○四月朔親試更試以望西淸帷幄久立彷徨爲內閣應試文臣詩賦司題以聞長樂鼓鐘恍如夢寐爲鑄所應試文臣詩賦同題使之從自願製進
정조 21년 · 강
開城留守黃昇源以整理各穀準捧啓
정조 21년 · 목
該留守狀啓以爲本府所在整理各穀丁巳還分合爲二百四十二石而麰還八十四石十斗五升竝耗六月準捧已報備局正租一百二十一石票三十六石四斗五升竝耗今月亦爲準捧封庫馳啓
정조 21년 · 강
考下抄啓文臣四月朔親試更試五月朔親試試券
정조 21년 · 목
內閣應試文臣吳泰曾詩二中居首鑄所應試文臣金處巖賦二下居首○五月朔親試以擬本朝宣傳官等謝諭以龍頭鳳尾鵝黃竹葉卽刻進呈爲內閣應試文臣箋題以擬本朝都總制黃衡謝於御樓之辰諭以黃衡眠起矣爲鑄所應試文臣箋題仍敎以今則兩劃旣齊此試可決輸嬴勖哉諸子嚼氷掬水努力須躋攀前程有奇觀此試以後朱書講習間限臘初給暇○內閣應試文臣金熙洛文三中居首熙洛不嫺四六故以行文代製鑄所應試文臣金處巖三中一居首
정조 21년 · 강
戶曹以年例別貿水紬白苧布兩種就濟用監元貢有裕物種中換作取用啓
정조 21년 · 목
該曹啓言因本曹正郞尹光心所懷年例別貿水紬白苧布兩種以濟用監元貢有裕物種中換作取用事陳達蒙允矣就濟用監元貢中九升水紬等六種每年用餘米一千九百四十六石十斗除出白水紬六同及十二升白苧布三同十疋換作磨鍊永爲定式擧行
정조 21년 · 강
重推都承旨趙鎭寬
정조 21년 · 목
敎曰知申之連日不爲仕進處義過矣行都承旨趙鎭寬從重推考卽爲牌招察任
정조 21년 · 강
以李相璜爲承旨前望也
정조 21년 · 목
諭善尹得孚入見如儀內閣提學沈煥之檢校直提學李晚秀隨入講說見講學廳日記
정조 21년 · 강
罷掌令鄭最成持平趙秀民職
정조 21년 · 목
因坐不坐單子敎以詞訟不可久曠未差之代政官牌招開政差出左尹亦有實病許遞
정조 21년 · 강
遞戶曹參判呂善亨職
정조 21년 · 목
因坐不坐單子敎以拜表不進可知其病難强參判許遞
정조 21년 · 강
吏曹參議蔡弘遠陳疏引義賜例批
정조 21년 · 목
疏略曰臣於向者猥參政席因金熙周諫院新通判堂以爲單通恐如何韓始裕與之竝擬則似穩好矣臣旣不識始裕面目又不識其門閥問之曰果何如人耶判堂盛稱之不已臣則坐而見之而已其時事實如此則此與單通有異而第以銓官爲名無所別白可否於臺選之際致此臺閣請譴之語莫非臣聵劣之致乞削臣職以謝臺議
정조 21년 · 강
命抄啓文臣金處巖陞六
정조 21년 · 목
敎曰抄啓文臣金處巖再試連魁五次劃最多豈比於連三次乎尙在角帶可謂沈屈之甚者特爲陞六
정조 21년 · 강
罷吏曹參議蔡弘遠職
정조 21년 · 강
有政吏曹參判李敬一進
정조 21년 · 목
以金達淳爲大司諫申絢爲掌令鄭魯榮爲持平李身晦爲戶曹參判韓用龜爲左尹尹在明爲右尹
정조 21년 · 강
飭江陵府燒戶拔例顧助
정조 21년 · 목
江原監司徐有防以江陵府民家失火三十九戶一時延燒奠接之方拔例顧助馳啓敎以道臣已爲別般區劃有奠接之道乎其中窮不自力之民各別拔例顧助邑倅勤慢道臣察飭事分付
정조 21년 · 강
重推忠淸監司韓用和
정조 21년 · 목
該監司狀啓以爲因禮曹關春秋各祭盡爲設行後分兩次修啓而若於祭日本官有故不得參則以前朝士儒生中擇差獻官事新有定式各祭依禮文設行之意分付各該邑矣設行時守令中有頉未參者以各其邑儒生擇差替行敎以祀典所重何如前此嚴飭亦何如則獻官之多有替行處道臣若能察飭豈有是乎從重推考後勿如是之意嚴飭
정조 21년 · 강
禮曹以郊壇看審啓
정조 21년 · 목
該曹啓言郊壇四孟朔遣禮官看審有無頉草記事定式矣發遣郞廳看審則南壇祈雨壇馬祖壇厲壇俱爲無頉而先農壇東邊紅箭門腐傷先蠶壇東邊階砌塗灰剝落雩祀壇西邊紅箭門南邊柱根塗灰南邊紅箭門柱根塗灰竝剝落漢江壇西邊階砌司寒壇南邊紅箭門西邊柱根塗灰竝剝落卽爲修改事分付該監
정조 21년 · 강
命成思齊朴門壽追享事問議在外大臣草記
정조 21년 · 목
禮曹啓言因儒生柳鴻休等上言成思齊朴門壽兩人追享表節祠事問于大臣稟處事啓下矣發遣郞廳問議于大臣則左議政蔡濟恭病不獻議右議政李秉模以爲杜門諸賢之賢尤在於泯其名姓混其蹤跡事之顯晦非有損益於諸賢之賢而聖朝妥侑之典先及於曹林孟三人風聲所曁成思齊朴門壽兩人事蹟又踵而著見矣祠院追躋之請在法當愼而今此成朴兩人之危忠苦節考之文獻而可徵採之公議而同然無容異議云大臣之議如此請上裁敎以原任大臣處亦爲問議在外大臣則上來時一體問議更爲草記
정조 21년 · 강
命尙州牧使金在淳善山府使尹文東待捧糴更稟
정조 21년 · 목
因該府拿來草記敎以待捧糴後更稟
정조 21년 · 강
命湖南海西嶺南湖西北關都試居首之次沒技人等依例直赴殿試及會試出身加資
정조 21년 · 목
兵曹啓言全羅道蘆嶺以北今丁巳條都試時馬一兵劉漢烈選武軍官李達昇居首陳聖哲之次蘆嶺以南都試時馬兵朴尙國居首金道善之次黃海道禁衛營鄕騎士今丁巳四等都試時右鄕騎士閑良朴仁睦居首出身崔奎赫春等柳葉箭沒技閑良崔宗坤秋等片箭沒技左鄕騎士閑良洪錫春等騎蒭沒技別武士閑良金載憲居首閑良朴敏軾秋等騎蒭沒技選武軍官玄有福居首趙重燁之次慶尙道今丁巳條都試時選武軍官閑良李仁坤居首閑良金奎民之次馬兵韓光旭居首鄭完宗之次忠淸道今丁巳條選武軍官都試時閑良柳鎭宅居首閑良河聖觀之次南兵營今丁巳條馬兵都試時武學高宗喆居首趙聖希之次今此諸道居首沒技人等似當依法典直赴殿試之次直赴會試出身加資請上裁竝從之
정조 21년 · 강
推忠淸監司韓用和
정조 21년 · 목
政院啓言卽見該監司選武都試啓本則居首閑良柳鎭宅父文爀職名書以璿源錄書寫郞廳而亦不問字書之書寫郞廳本非官職則如是書塡事涉屑越請推考允之
정조 21년 · 강
放秋曹罪人金道郁
정조 21년 · 목
因都囚從敎以金道郁足懲其罪今番則姑爲放送
정조 21년 · 강
命祥原囚嚴禾色里減死勘律
정조 21년 · 목
平安道按査御史呂駿永狀啓以爲祥原郡嚴禾包里獄事親執詳査稟處事命下矣臣馳到本郡以安州牧使朴瑞源永柔縣令尹心約別定參査官眼同會査則此獄之疑晦者傷處闊大不似牛觸之形立證無人難卞石打之案故道啓之出入曹讞之難愼職由於此臣於究覈時細考文案則詳略雖或差異文勢語脈如印一板屍親之牛觸侤音足爲正犯藉口之資而前後檢狀不少槪見者實涉疑訝故兩檢刑吏一倂査問則不塡實因先請覆檢之供出矣潛通刑吏苟同初檢之跡又露矣私和之說脅持於外緊切之招刪拔於內初覆和應勒成獄案者已是前所未有之事而至於覆檢時之㾗損雖因變動而稍大初檢時之圍圓較諸覆檢而反縮者此亦他獄之所無檢招之刪拔旣不爲難則傷處之增減其果眞的乎以此屍帳檢案謂以眞贓之捉得者固不襯着而前日干連之外摘奸座首之招最爲端的右助被傷明是牛角之橫撞而右脊所損雖曰石塊之所打打牛之右轉及於人其力不得甚猛何以旣驚其牛又傷其人至於必死之境如或所打之石不中其牛橫中其人則牛無可驚之事人無被觸之理豈可曰先被牛觸而又被石打乎此所以戒龍臨死之言亦不得指一爲說或歸於嚴哥之所打或歸於場石之所傷則今不可强謂之被打致死戒龍所謂渠不打牛我豈被觸云者實爲禾包里難明之案參互情跡不可以過失殺竝論故以此盤詰則又敢以執轡不放牛怒觸傷等語信口衝發隨時變幻者尤極凶獰加刑取服恐不可已指嗾發狀之張義德屢變招辭之張明益刪拔囚供漏通獄情之金載郁等雖施一次之刑宜有重勘之典○刑曹啓言此獄則究覈已至再三而詞證轉益疑晦曰被傷不似牛觸曰無證而難辨石打又曰其㾗反縮其跡稍大招供變易傷處增減此所以道啓曹讞之終未得歸一者也今見繡啓按査則文案之詳略雖云或異供辭之語脈如是相連實因不塡先請覆檢刑吏潛通拔去侤音脅持私和苟同初檢內外和應可見獄情之眩亂終始漫漶難掩奸狀之綻露況其中所論打牛之石轉及於人其力不甚猛則何以驚牛而又至傷人乎所打之石不中牛而橫中於人則牛無可驚之事人無被觸之理元者揆以事情果不矛盾逐條論列誠有意見前日之許多疑端卽此而漸覺釋然而第戒龍所謂彼不打牛我豈被觸之說不足爲被打之明證執此不實之語作爲難明之案而終請加刑取服者頗涉苟且有欠的確恐不可以此歸之償命之科而獄體至重不敢輕議傅生請上裁指嗾發狀刪拔囚供疑亂獄情之金載郁等一依繡啓從重勘罪之意請分付道臣允之敎以繡啓曹讞皆屬於傅生邊則朝家於此豈有別見乎嚴禾包里減死勘律
정조 21년 · 강
命北關災實分等及北靑府皮唐十分一還作唐米舊還以相當各穀準折代捧事竝依狀請施行
정조 21년 · 목
備局啓言觀此咸鏡監司李鼎運災實分等狀啓則安邊等十八邑置之稍實端川等六邑置之之次尤甚名色不爲擧論後錄諸條竝請令廟堂稟旨分付矣分等事則依施推奴懲債限明秋防禁便成年例北靑府皮唐元數中限十分一還作唐米事旣有年前定式舊還以甲寅己酉戊申三年條盡數捧上而限其準折米許令代捧他穀代唐米勿爲許捧事則本道年事雖幸登稔此與新還有異一竝以本色收捧其勢似難唐米外相當各穀之準折代捧庶足爲紓民力之道竝依狀請施行之意請分付允之
정조 21년 · 목
持公事也○予曰昨日崔履亨上疏句語果改呈乎雖使改呈而臺疏旣呈之後更爲刪改似果難矣左承旨李益運曰臺臣疏語如或不慨於聖意則罪之猶可而使之改之恐非廣言路之美規矣予曰一事迭彈其亦俗習則今此臺臣之又復循襲其可如例賜批乎益運曰雖以涉禁一事言之亦欠來言之道方今亞歲不遠百度維新亟祛禁令諸條以爲可言則言之不可則停止夫然則其所卞別淑慝反有勝於輕重大小之囫圇無分矣予曰此固不得已之擧而爲臺臣者能知可言而言則初何必設禁乎
정조 21년 · 목
敎曰一事迭發之俗習必欲丕改才以申漡臺閣舊規之意書于臺廳之壁此非輕臺閣實出於尊臺閣之意也此臺臣之疏請反汗此擧旣未之深量而疏中且有涉於揭壁飭敎之句語言疏自言疏飭敎自飭敎使之只改當改處待改呈欲爲賜批以爲竝行不悖之一道而成命已至經宿尙無皁白殊甚未安當該臺臣遞差
정조 21년 · 강
政院以三公不備啓覆不得如例擇日啓
정조 21년 · 목
承旨尹光顏啓言啓覆例於陽至前擇日擧行而今因三公不備不得如例擇日故敢達矣
정조 21년 · 강
飭都承旨趙鎭寬牌招
정조 21년 · 목
鎭寬再違召敎以再違召命尤過矣更爲牌招
정조 21년 · 강
遞承旨李海愚以李勉兢代之前望也
정조 21년 · 강
掌令吳翰源縣道陳疏賜批
정조 21년 · 목
疏略曰伏以俗弊已痼民志不壹賢邪淑慝猶多未辨幸有一二言事之臣志切慷慨反被譴斥諫臺憲僚相繼請宥而獨靳曠蕩之典責諭之批至歸之於讒誣之科臣適忝言地續陳卞明之說而誠淺辭拙不能仰格聰聽致勤嚴敎刊名薄罰不足以贖其萬一曾未多月伏奉收錄之命栢府之銜如舊恩旨聯翩驚惶震懾莫知容措臣之偏母癃殘之形奄奄難保晝宵扶將萬無離捨之望乞命鐫削臣職批以俟少間上來察職
정조 21년 · 강
命新溪縣令金健柱楊州牧使吳鼎源拿處重推黃海監司李義駿
정조 21년 · 목
義禁府啓言觀此黃海監司李義駿啓本則以爲永屬官奴雖與編配有間今此冬金旣是爲奴罪人則該縣令之不由營門擅自許由者極爲該然罪人檢驗何等審愼而楊州旣已行檢而屍帳不爲印送只捧屍親之招而切隣等處不爲取招者格例所在亦爲疏率新溪縣令金健柱楊州牧使吳鼎源罪狀令該曹稟處云矣今此新溪縣爲奴罪人冬金旣是逆家之奴屬則關係何如而該縣令之擅自給暇來接其妻家仍以物故於畿邑者已極驚駭該牧使之初不摘發還送任其掩留及其物故非但行檢之不能具格屍帳之不爲印送大違格例亦關後弊新溪縣令金健柱楊州牧使吳鼎源俱在任所依例拿來照法勘處雖以道臣言之守令請罪之啓不請攸司誤以該曹稟處者事涉不審當該道臣請推考允之
정조 21년 · 강
加劃嶺南俵災一萬五千七百十八結
정조 21년 · 목
備局啓言卽見慶尙監司李亨元狀啓則以爲本道幅圓之廣大田結之浩多甲於諸道而已自判歉之初分遣褊裨多發耳目逐邑檢覈而事目頒下之後又卽關飭州縣面對守宰參互聞覩往復較挈一査再査旣櫛又櫛一道災總之夥多乃至爲二萬六千九百二十八結七十九負三束矣近歲歉荒無如壬子甲寅而壬子元俵爲八千三百結而合加俵爲四萬八千四百結甲寅元俵爲四千八百結而合加俵爲三萬六千二百結以若今歲災數方諸兩年則雖似不至如壬子要當伯仲於甲寅今此事目元俵六千二百八十二結外二萬六百四十六結七十九負三束特許準劃事請令廟堂稟旨施行矣本道畓總比湖南雖少今年災形較湖南頗甚劃災之政尤當加意元俵災六千二百八十二結外加劃一萬五千七百十八結以準二萬二千結之數則視諸所請略有裁減而論以元總極爲優厚若果一一下究可無白徵之冤以此意請嚴飭分付允之
정조 21년 · 강
命京司徵債一體防塞
정조 21년 · 목
備局啓言外方徵債防塞時京司一體擧行而年分回啓後自本司草記知委事因特敎定式矣今年外方徵債旣已限明秋防塞京司徵債亦爲一體防塞之意請分付法司
정조 21년 · 강
命龜城囚金大奉獄事問于大臣指一回啓
정조 21년 · 목
刑曹啓言卽見平安監司朴宗甲龜城囚金大奉獄事査報則以爲蓋此獄事致命實因雖難的指生時爭鬪旣有明證故檢狀之執㾗於腰眼營題之歸重於耳孔要不出據其已然之跡求其致此之由而第念執法之論亦自不外乎常理耳根腰眼雖曰要害血癊全不廣闊傷損纔止微浮則以此致死已涉可疑且以律文言之有曰肉靑黑皮破肉綻骨裂血流此致命之傷致命之傷當速死之處則不得過三日云云則雖在速死之處苟非致命之傷不當例之以三日之限而今此執㾗於腰眼耳孔者視諸法文所論其爲輕重不啻相懸而特以其傷在速死之處而其死之適在三日傅合法文斷作十分可信之案者終有欠於求生必死之道藉曰箠木所撞傷宜在內金鐵所觸毒必入裏內傷裏毒元非目覩而形證之著於外者又無可以參會而依據者執此成案又非愼獄之常例大抵此獄不過兩無賴乘酒惹氣滾合翻轉以手以杖互相毆摶畢竟一死一生眞所謂莫之爲而爲就以耳孔之傷㾗言之以尖直之鐵穿入於迂回巖阻之耳孔者用意至狠下手至巧決非泥醉混鬪者之所爲就使爲之則是意在於殺也意在於殺則順手衝去何所不透而乃止於竅邊之微浮血染之半分乎然則元犯所謂死者之自觸云者實爲近似不可以死囚自明之招而一例歸之於粧撰不推其傷處之自來可疑竝與被傷之根因而亦不免可疑則律以償命終有所未安而但相鬪之事諸招已有可證輕打之說囚供不敢終諱則三尺至嚴有難低昂向日査啓直以生者之爲元犯有所論列而不敢遽請稟處者蓋以此也今於判付關問之下亦無別般意見之可以仰塞者至於兩處痕損之輕重緊歇均是致命之處均是有傷而又非兩人之下手則法文固曰不分輕重亦無害云而必欲分開而歸一則耳孔隱曲而難知腰眼形著而易見理當捨其難知執其易見者而推斷論列玆以回移云今玆道臣之多少論難別無新得之見猶持然疑之意被傷的在速死之處而兩般㾗損謂之以終涉可疑致命脗合速死之條而三日之限謂之以溥合法文其所辨說自歸惟輕而第其耳孔之觸鐵腰眼之被打不分輕重俱是要害況又血癊血染雖不深緊均是傷痕而其死不出三日其鬪又非別人則毋論耳觸與腰傷弘宅之致命非大奉之犯手而誰也若乃死者自觸之說道臣歸之於近似而此是元犯粧撰之言以此取信終難傅輕耳孔雖曰隱曲而難知腰眼旣是形著而易見捨其難知執其易見則此獄肯綮實不外此獄情到此有難低仰依前訊推期於輸款之意請分付道臣敎以兩說皆似然從違於道啓曹啓間何如爲可乎問于大臣更爲指一回啓
정조 21년 · 강
命平壤囚許旭海令道臣酌處
정조 21년 · 목
平安道按査御史呂駿永狀啓以爲平壤囚許旭海獄事親執詳査書啓後稟處事命下矣臣自祥原馳到平壤以本府庶尹任希厚江西縣令趙鎭球別定參査官眼同會査則此獄詞證雖曰明白痕損全沒執定故實因之矛盾獄案之疑晦有難卞破今雖別歧廉探別般究覈廉探者不過許旭海平日行惡之事究覈者不過李元善挺身立證之招以此究竟依舊是未決之案然於各人等取招時察其言貌則金召史同在鬪場謂被毒打不知其夫之被踢云者終不近理李元善急於作證而拔刃欲刺等說反未免落空則其他云云何可盡信所謂李萬才雖是篤老之人貌旣質實言亦端的而且是死者之門長則扶此而抑彼人情之固然而自初至終直以爲但聞言詰之事不聞被打之說而發狀當否又不勸沮使議於面任則其眞實無僞之言有足可信而屍親對卞之辭則不過歸之於年老耳聾者其果成說乎此獄公證乃是萬才而乃以李元善踢背搗頸之說看作不易之緊證以此行檢以此成獄而旣無痕損且沒把捉則不得已以老人被搗强定實因實因與看證何其相左之若此乎無痕而致死者謂其一縷之命雖輕輕而乍搗微微而蹔築猶可以致命而今曰旣踢其背又蹴其頸者非比於輕搗微蹴而乃曰無痕者太不襯着以此論之永杓之被踢果不眞的而致死又沒着落左右思量終難摸捉按無冤錄檢式條有曰凡檢爭鬪致死雖二主分明而屍上竝無痕損此是傷人舊有宿患氣疾或飮酒至醉有所觸犯氣絕而死今此永杓雖不飮酒素痛胸腹積年沈痼則氣升之疾無以加此而橫被旭海之詬辱又見其妻之重傷則業火斗激氣症衝上昏窒於不知不覺之中致命於一晝一夜之間者不是異事而李萬才所謂言詰後病劇之招與觸犯氣絕之法沕然相合則以此決折恐不大違於法意而不敢遽然論斷令該曹稟處敎以査牒道狀曹啓之外繡衣按査之說又若此此獄之不可一味訊推可謂大同之論許旭海則付之道臣酌處
정조 21년 · 강
遣承旨馳詣翼陵奉審摘奸
정조 21년 · 강
命都承旨趙鎭寬牌招
정조 21년 · 목
內醫院啓言副提調趙鎭寬謂有身病今日問安不爲仕進請牌招敎以幷與知申本任不爲行公豈不大過乎令政院以本職牌招
정조 21년 · 강
遞承旨李集斗李相璜尹光顏以李泰永魚用謙李魯述代之竝前望也
정조 21년 · 목
敎曰左傳印役行將告竣而先印本校役相妨印所進去舊抄啓文臣時帶承宣者竝許遞仍令該曹口傳付軍職其代前望單子入之待下批牌招
정조 21년 · 강
遞戶曹參判李身晦以李集斗代之前望也
정조 21년 · 강
罷前承旨李集斗職
정조 21년 · 목
敎曰今日奉審下敎司謁雖錯傳局內諸陵豈可不爲奉審乎弘陵在局外而旣命同爲奉審則弘陵局內陵寢亦不奉審云聞甚悚然承宣之不爲微稟又不先奉審後來奏者節節溺職當該承旨罷職司謁之莫重下敎錯傳者甚爲駭痛過齋後當重治出付攸司嚴囚事分付坐直承旨依朝下下敎進去奉審以來
정조 21년 · 강
召見奉審承旨李勉兢于重熙堂
정조 21년 · 목
勉兢承命敬陵昌陵明陵順懷墓奉審後入來也
정조 21년 · 강
遞兵曹判書李祖源都承旨趙鎭寬
정조 21년 · 목
敎曰兵判處義過矣知申處義尤過矣一向相持出場無期者亦關事面雖過宜有一番節拍兵曹判書李祖源行都承旨趙鎭寬竝許遞
정조 21년 · 강
命兵判望更爲受薦於左相
정조 21년 · 목
敎曰今聞亞銓以受薦往左相家而以病不薦云更爲受來事分付銓曹
정조 21년 · 강
遞承旨李魯述魚用謙
정조 21년 · 목
以徐邁修洪義榮尹光普爲承旨閔致載爲持平李鎭復爲戶曹參判
정조 21년 · 강
施賞壯勇營捉虎軍等
정조 21년 · 목
本營啓言本營鄕軍等私獵於加平地矣小豹一頭捉得封進而捉虎軍姓名別單書入先殺軍朴成先木三疋布一疋再殺軍朴成碧木二疋布一疋
정조 21년 · 강
命前持平崔履亨疏本還入
정조 21년 · 목
敎曰日前持平崔履亨疏雖與涉禁有異以矯俗之意使之刪句改呈而因其遲滯雖已處分更思出場不在遞職與否名以臺疏則旣非涉禁而一向督改似有關於後弊承宣之說好矣其疏還入批答以省疏具悉令該房書頒○疏略曰頃當仁天告警之日責躬之敎求助之意藹然於絲綸之間至以予心之怵惕無聞倍於有聞勤勤敷示臣百回莊誦繼之以感歎第伏念災不虛生必有所召和氣致祥乖氣致異必然之理也今之進言者不過曰明糶糴也嚴科場也祛奢侈也節財用也是則似矣而論其弊則皆是節目間事而有司之責也惟在聖上一加飭勵則皆將奔走率職罔敢違越矣是何足爲干和召災之端哉苟求其大本只在我殿下一心上臣竊覸我殿下精思力踄躬行心得之要無不出於誠正格致之工則是宜致中和位育之功而第緣矯捄之際或過於包㴠刑政之間或失於恢蕩亂逆非不鋤治(刀削)言路非不開張而禁令則多條(刀削)許多弊源皆從此出則臣愚死罪殿下本源之工猶有所未盡而然耶朱夫子十二之箚每以以格心爲本董仲舒千古之言必以正心爲主伏願我殿下更於誠正上工夫益加勉焉克臻於純粹光明大中至公之域則人事克修於下而天心底豫於上弊自袪而災可弭矣抑臣伏聞日前金履永處分後因數三言者之迭相論斥俾不得一事紛呈著爲令甲揭諸臺廳臣竊以爲事雖出於一時激惱大有關於後弊設有共公之論齊聲之籲而拘於是令終不得繼發聯討則烏在其大同之議哉臣謂還收伊日所下傳敎仍爲撤去臺廳所揭以光聖德以嚴國體焉噫臺閣之與大臣相可否自是淸朝之美事而日昨左揆之因臺言自卞也全無愧服之色顯有凌轢之意乃敢以老妄二字登諸章奏有若調戲於君父之前者此豈常分之所敢出耶且其箚中云云臣不必索言以傷事面而至引臺臣疏訛言二字以質其言以爲文過漫漶之計而結之以世道之幸云者大臣告君之辭恐不當若是其欠誠臣竊爲之慨惜也臣又於前持平朴載德事有不勝駭歎者渠本無識卑陋之類濫通臺職月前之除持平也以虛無奇怪之事構成罪目出牌廛民半夜捉囚暗地私和畢竟白放市人傳笑怨謗載路如此之類不可置之於法從之列臣謂前持平朴載德亟施刊削之典宜矣
정조 21년 · 목
敎曰臺臣崔履亨疏中前持平朴載德之非理出禁一事請勘之律名頗不歇前此以此等之弊隨現嚴繩果何如則雖曰鄕人見欺於京司奸吏輩而其爲不察則無以逃其責罷職作奸之下吏令該曹嚴刑照律草記橫罹人亦令一體平決俾無一夫不獲之歎事分付該曹
정조 21년 · 강
承旨徐邁修陳疏乞遞踏啓字
정조 21년 · 목
疏略曰臣向叨銓任豈有一分堪承之望而適因長僚之在外黽勉冒膺無往非罪乃於十窠廢置之由査實草記也事當首陳臣身襲謬之失仰請處分而成命之下急於擧行未及溯考草草修啓辭未別白跡涉漫漶有若同罪而圖免者然論其辜犯合被大何而聖度天大薄罷旋敍恩除繼降揆分揣義固當竭蹶而終不可以乍蒙末勘有所自恕伏乞削臣所叨之職仍勘臣當勘之罪
정조 21년 · 강
命前兵曹判書李祖源都承旨趙鎭寬幷仍任
정조 21년 · 목
敎曰莫壞者廉防處義雖過分數俾之一伸者出於兩便之義前兵曹判書李祖源行都承旨趙鎭寬幷仍任前職牌招兵判則傳授命召祖源再違召政院捧入推考傳旨敎以仍以前牌嚴飭使之卽爲受符○鎭寬違召政院捧入推考傳旨敎以傳旨勿施前牌嚴飭違牌勿捧傳旨
정조 21년 · 강
遞承旨趙鎭寬洪義榮尹光普以洪明浩李書九金啓洛代之竝前望也
정조 21년 · 목
敎曰未及照檢矣都承旨左承旨許遞在外承旨亦爲許遞前望單子入之待下批牌招察任
정조 21년 · 강
黃海監司李義駿疏請災結加劃賜批
정조 21년 · 목
疏略曰臣前因軍布代捧之請後以災結濫報之事荐被廟堂之糾責屢承問備之嚴命臣之不職於是乎益著矣固當引義辭避而抑臣以整理穀事方在俟勘中陳章靳免猶有所未敢則又何敢出筆論事而第伏念災結一事係是一道民隱玆敢冒萬死以畢前說之未了者夫廟堂回啓於臣所加請者剋減其三分之二而竝不給田災其所剋減者只就本道畓總較量分數以臣所請爲恰過四分之一而疑其太濫揆以一道事情則有似然而實不然者蓋道內田總爲六萬七百三結零畓總爲一萬六千八百二十四結零合田畓總爲七萬七千五百二十七結零而今年請災畓則三千六百三十餘結田爲二百十八結零都合不過三千八百五十七結零數則較諸全總僅爲二十分之一而以畓災比畓總則幾爲五分之一以田災比田總則亦爲三百分之一今也混擧田畓災以爲恰過四分之一其於分數之際似或失勘而然也大抵本道穡事田穀僅爲穴農畓穀未免歉荒穴農云者豐歉參半之稱歉荒云者災傷過半之名只就畓災言之雖以四分一不足爲過而況五分之一乎且回啓中以農形狀本水災淺深爲參證之端而今以戶曹事目災啓下關文觀之其所分等以海西置諸六道之下而至與嶺南較其優劣則其爲通朝之公論可知矣廟堂之若是減剋者似以沿路農形田勝於畓混稱爲免歉至有此擧而顧其事實則畓穀之失稔揆以古典已爲一穀之不升而無論田與畓始病於旱中損於蟲終壞於水災則又非但二穀之不升而已今以如干稍實邑田穀之爲穴農幷減其一道之畓災不亦冤乎擧一道而言之其畓多處最是曰川延安海州安岳載寧信川等邑而其有水根處絕少擧多乾畓初以旱災未付居半而晚移晚付未及成實又爲水災所壞太半腐傷臣所請災者減之又減特擧全災故不過五分之一而若統以計之其所被災者實爲過半此臣所以謂歉荒者是已雖以田災言之其不給災者以其一年兩根耕故耳海西所尙則忝粟木綿此等處不過一番耕作而已以此之故他道之給綿災乃不恒有之事而本道之竝給田災已例班班而臣於當初不請綿災者以其通一道大無之時雖優數給災徒損經費而未足爲實惠故只請軍布之代捧者亶出於惜經費務實惠之意而旣準旋防彼此不及若非我聖上拔例分等之特敎則災民幾無所措手足此實臣罪固已噬臍莫及而今以不請綿災之故幷與其災邑之成川浦落堆沙積石永無田形者而不爲給災則向日慰諭之擧有始無終而其實惠之未究豈特如不給綿災而止哉廟堂之靳持非嫌其多慮其爲來頭永災而有此防塞之擧而以臣愚見有大不然者蓋十邑被災幾半一道此實無前之水災及臣巡審之後復自朝廷至遣繡衣處處摘奸邑邑慰諭而莫重還布或停或蠲德音所被擧欣欣然擧手攅祝曰被災之初恤隱已如此吾屬可以無憂矣今也不但減削畓災幷與田災而一切防塞小民無知易動難曉若聞此行會則顒望之餘必曰堆沙積石永無田形之已入摘奸而至於啓聞者猶爲白徵雖欲改墾必不待限年而徵稅是則非但道臣欺我御史亦欺我將誰恃誰控必至散而之四之境起墾一事將誰與經紀乎從此朝廷雖下金石之令民將不信而必有莫可制服之患其所憂慮豈但爲被災十邑而止哉大凡處事之方莫先於分數明所謂分數明者不失其大小輕重之倫而有目前之分數有來頭之分數目前之分數近而易見來頭之分數遠而難知臣之分等狀啓非但擧一道而量其分數也以朝紙所出者觀之嶺南比本道殆有甚焉而湖南亦不可謂登稔則國家經費亦恐有難繼之患故於列邑執災之時或關或書屢度戒飭再三點退專以精約爲主比諸當初所報減却千餘結至於田災則一年災傷初不擧論而只抄永無田形者欲其從實無隱以爲來頭改墾時憑考之資而亦欲其陳頉者漸次代墾期於準總今若不許給災則其勢必至於憑虛責實而面徵里徵歲歲年年遂成痼弊其所矜悶者非但目今民情而已矯捄蘇革之方亦無所施其於大小輕重之分得失果何如哉臣於今番災政多般廉探則無論某邑以執災之太略民怨藉藉無邑不然此豈守宰之失哉實由臣操切之太過而廟堂則反疑其太濫噫臣之情事吁亦戚矣雖然以民情言之有大可哀者始因旱災而怨咨中因蟲損而怨咨終因水患而怨咨當臣巡審之行繡衣慰諭之路至於哀鳴不已惟冀上達天聰其所給災者不復按例而較歲於臣減削之中又從以減削之比諸甲寅乙卯中歲給災之總數太半不及則其不均之患向隅之歎當復如何哉伏乞未準下二千結特命劃下俾蒙一道之實惠批以觀於卿疏可以知卿本意係是民事不可緩許令廟堂草記稟處卿其勿辭察任
정조 21년 · 강
命北關別貿人蔘採納人中錢重多者令道臣施賞
정조 21년 · 목
敎曰咸鏡道別貿人蔘爲殿宮湯劑所重也雖無兩重其中錢重多者採納人令道臣施賞而其外亦皆優爲給價俾知爲所重以是下敎之後採納者若或虛實相混道臣守令其可曰知所重乎以此意令內局嚴飭
정조 21년 · 강
遞漢城左尹尹在明以金履翼代之
정조 21년 · 목
敎曰詞訟劇任當寒似難逐日行公京兆堂上中年老人許遞令該曹口傳差出待下批牌招
정조 21년 · 강
遞都總管鄭存中副總管閔台爀徐有秉以金思穆權裕李燁代之前望也
정조 21년 · 목
敎曰未肅拜及懸頉總管許遞前望單子入之
정조 21년 · 강
修撰李羲甲疏陳春秋兼銜應避之嫌命下該曹稟處
정조 21년 · 목
吏曹啓言觀此修撰李羲甲上疏則以爲臣父承旨泰水旣兼春秋館修撰官之銜臣之所帶記事官在法當遞云相避之法在下當遞請李義甲兼帶記事官之任今姑減下從之
정조 21년 · 강
命光陽前縣監韓師鎭勒買奴婢委折更令道臣詳覈狀聞狀啓還下送
정조 21년 · 목
全羅監司李得臣狀啓以爲光陽前縣監韓師鎭勒買奴婢委折令道臣別定査官嚴覈狀聞事命下矣應問各人等捉致臣營以全州判官沈養之金溝縣令成鼎柱泰仁縣監趙恒鎭差定査官眼同行査則光陽吏房姜必態招內渠雖爲吏房而奴婢買得一款未及詳知追後聞之則順天良人安金伊女二口子一口給價二十五兩而其同生及父母三口隨去良人曺乞我是女一口給價十兩而其父一口隨去良人全哥女一口子一口給價十五兩私奴一口給價七兩而順天人韓光彥竝爲居間指買良人趙正元女一口給價十兩而正元呈訴自買良女金召史女一口給價八兩私奴二口私婢一口給價二十五兩良人張成奉女一口給價八兩其父一口隨去良人男二口前縣監別房內行上去時自願隨去右水營良人金哥女一口給價九兩而金哥呈訴自買求禮良人鄭貴三女一口給價七兩而貴三呈訴自買興陽良人李哥女一口給價十一兩其父母二口隨去本縣良人朴哲破回女一口給價九兩良人鄭哥子一口給價七兩良人柳哥女一口給價十兩良女金甫陽女二口給價十兩其父母二口隨去良人金哥子一口給價八兩良女金召史女一口給價十兩其父母二口隨去左水營良女一口以乳母率去而其女及夫二口隨去云幼學韓光彥招內渠與光陽前縣監果爲同宗故出入册室面分稍厚前縣監言于渠曰如有奴婢可買處探其根因定價以來云故良人男二口女四口私奴一口從自願定價五十七兩指買矣姜必態更招內前招時果未及盡達而又有三口買得者良女金召史女一口自願隨去捧價六兩私奴海東一口本是金士月爲名人之奴子而士月女壻韓光廸隨往舊官時同爲率去仰役於舊官之家云必是一例買得者而其給價果未詳知良人鄭春奉女一口給價十二兩云道臣跋辭以爲韓師鎭勒買良民作爲奴婢情節同縣吏鄕及同惡諸人等處嚴訊鉤覈則吏房姜必熊等招中現告人口給價買得者二十三口內私賤爲四口良人爲十九口以奴婢父母若同生而隨去者十一口以流丏而隨往者二口以乳母一人之去而其夫與女隨往者三口而厥數至爲三十九口巧合於韓師鎭自首之名數究厥情跡似亦有相通和應之慮故箇箇嚴刑窮覈而吞吐漫漶至于屢招之後奴婢三口之掩匿者始發於姜必熊所供通計現發合爲四十二口論其助虐指使之罪姜必態韓光彥宜無異同而光彥則年過八十不得施刑平問取招而其所犯不可尋常處之首吏鄕及指買各人等竝自臣營照法嚴勘計料四十二人中私奴海東已爲還歸其餘四十一人待其押到臣營以爲轉送該邑各別慰恤俾得奠接之地而今此査供之加現較諸師鎭之自首雖有所加論以臺疏中半百口數則猶未能一一鉤得尤不勝萬萬惶懍敎以前供吞吐之數名吐實於更推則今又更推又不知吐出幾許名前此査啓之不爲用心可知卿是待勘之人則姑非薄勘可勘者姑無論査官等待畢捧糴捧現告狀聞此狀啓還下送卿仍與前査官更爲詳覈以聞事回諭
정조 21년 · 강
勘放金吾時囚吳鼎源
정조 21년 · 목
義禁府啓言楊州牧使吳鼎源原情以爲今月初二日新溪縣令金健柱移牒以爲金冬金本以逆家奴屬因赦典永屬本縣官奴者而日前因事投往本州境以病物故卽爲檢驗回移云冬金雖曰永屬官奴其本則逆家奴屬其往來於境內之際旣未及摘發押送若其開檢之節固當加倍嚴愼而屍帳之印勘切隣之取招又未能具格以送莫非渠矇未覺察之罪云所當請刑曾經侍從請議處敎以與新溪倅有輕重之別此時守令不可滯囚以公罪區別功議勘放使之今日內還官
정조 21년 · 강
命龜城囚金大奉依大臣議施以惟輕之典
정조 21년 · 목
刑曹啓言龜城囚金大奉獄事依判下問議大臣則領府事洪樂性左議政蔡濟恭領敦寧金履素俱病未獻議奉朝賀金鍾秀判府事金熹俱在外右議政李秉模以爲道啓曹啓俱有可據實難適從第念弘宅之死必於耳孔被觸而耳孔被觸決不由於大奉之用手大抵翻然勃然之際手有所持則無論木石與金鐵隨勢猛下固無處不可惟是耳孔除非用心至巧無以中其處而泥醉翻轉有非容其智巧之時則要不出此或誤觸彼或自觸惜乎前道臣之題得其致死之因而不少反復於誤觸與自觸時道臣之論急於傅生而不究耳孔之有纔觸可死之理反切切於入淺而浮微恐未免均失之歸而前下判付中何必血流漬襟之敎已盡俯燭之矣至於腰眼雖云要害非踢非蹴不可遽議於致命況其打以如笞之木乎此則道啓似爲不易之言夫以腰眼痕損歸之不足致命之科耳孔觸傷又屬諸誤觸自觸之間則斷以惟輕似合法律請上裁云大抵此獄實因專在於耳孔腰眼而語其要害則俱係速死之處論其傷痕則固無淺深之別耳觸隱曲難知而自觸之說終涉粧撰腰打形著易見而輕打之供渠旣自服則其在重獄體之道不可遽議惟輕今兹大臣之議以腰眼痕損歸之不足致命之科耳孔觸傷屬諸誤觸自觸之間斷以惟輕之論則臣等愚淺之見有不敢自信請上裁敎以依大臣議大奉施以惟輕之典事分付道臣
정조 21년 · 강
命秋曹罪人金有澤加刑得情
정조 21년 · 목
該曹啓言罪人金有澤僞造眞贓狼藉畢露更無可以發明之道而一向推諉於金麟彩忍杖不服之狀尤極狡惡請更加嚴刑得情敎以今聞前三堂之言金熙明之外干連滯囚者多人云今日開坐時區別正犯外皆決放正犯加刑得情
정조 21년 · 강
命禁衛營新番軍以再明日習陣
정조 21년 · 목
因御營廳新舊軍合操取稟敎以禁營則久未行操而合操則旣無上番軍再明日以新番軍習陣於至月限前事分付該營
정조 21년 · 강
召見江華留守申光履關西按査御史呂駿永于春塘臺
정조 21년 · 목
予謂駿永曰黃海道民事何如而慰諭使狀啓回下後能有實效之及民乎駿永曰年事則被災邑外皆優免歉被災四邑之民均被蠲恤之澤而今則幾盡安接矣但決堰諸處有明春補築之擧守令皆以是爲憂矣予曰長連素稱三災不入之地而今年被災何其酷也駿永曰臣曾待罪是邑詳知形便而九月山下無非沃壤今年被災與殷栗無上下矣予曰按査事已覽書啓而究其原出於鄕戰乎駿永曰厥漢性行自來悖戾初意出於戕守而其終似歸於鄕戰今番李儒喆呈狀以爲當初受嗾於玄在默之一百三十餘人竝欲充軍此則專出於鄕戰之意故卽爲嚴刑使道臣決處矣予曰玄在默何至於死乎駿永曰刑訊只用例杖亦不準次而只是不食忿恚而死云矣予曰其外諸獄亦皆得情平決乎駿永曰祥原平壤之獄別無可疑難平之端矣
정조 21년 · 강
命外奎章閣櫃中册子及簇軸別造容入卓子儲在卓上
정조 21년 · 목
江華留守申光履啓言臣於外奎章閣奉審時看審則卓床諸册子一無蠹損之痕而櫃中册子及簇軸諸件竝皆蠹傷櫃中所儲別造容入卓子儲在卓上似好矣從之
정조 21년 · 강
御春塘臺行別軍職及武藝廳冬等試射
정조 21년 · 목
別軍職試射柳葉箭三十巡片箭三巡入格別單前府使李石求六十八分內片一矢豹皮一令前府使任聖說四十二分內貫四矢虎皮一令前兵使鄭學畊四十二分內貫八矢鹿皮一令前郡守柳相斗三十七分內貫五矢片二矢前郡守趙歧三十六分內貫三矢前水使柳心源二十九分內貫三矢前府使李晳二十六分內貫二矢前兵使金爔二十五分內貫三矢前水使徐英輔二十分內貫二矢前府使田義顯六分內貫一矢自居首至居末各弓矢箭所一浮雉羽一百五十箇○頉下秩前兵使李周爀前府使李塘前郡守朴思弼前兵使曺學臣各弓箭一部○武藝廳試射放入格別單兼司僕崔有宗鳥銃貫一中邊二中直赴會試金繼雄柳葉箭邊四中兒馬帖一隻○武藝廳試射壯勇營看勢將校柳葉箭入格別單壯勇衛出身崔碩良邊四中加資資憲任慶麗折衝金興哲貫二中邊一中各熟馬帖一隻○壯勇營鄕武士試射柳葉箭入格別單直赴元儀益邊四中帖加
정조 21년 · 강
命內乘鄭繼周別軍官張胤祚張商說竝直赴殿試
정조 21년 · 목
敎曰故忠臣鄭運祀孫尋訪於湖南特付內乘祿使之肄射已有年今日冬等試射時召試四中追念乃祖之忠義雖一中何惜一第乎李忠武之所以爲忠武卽伊人之功也烈哉對語凛乎劍銘今見其後之入格倍激曠感內乘鄭繼周直赴殿試令御將優給糧資下送仍令廟堂分付道臣給遊街之需使之歸詑鄕里俾遠人知尙忠之政又敎曰義士贈參議張厚健義州人也後烈終美與崔義士爲齊稱張之後孫兩人分屬禁御兩營使之肄射而歲將暮春秋無地可讀今日適因春秋左氏傳印進事念及於義士召試兩人於帳殿一人柳葉箭貫邊一人邊二又俱中於小布各爲三矢其間成就甚可尙御營廳別軍官張胤祚禁衛營別軍官張商說竝直赴殿試令禁御兩將給糧下送本土仍令帥臣給遊街之需依內乘鄭繼周例事令廟堂分付該道○御營廳啓言依傳敎直赴出身內乘鄭繼周處糧資米三石錢三十兩優給直赴出身本廳別軍官張胤祚處糧資米二石錢二十兩題給○禁衛營啓言依傳敎直赴出身本營別軍官張商說處糧資米二石錢二十兩助給
정조 21년 · 강
承旨金啓洛疏陳掌試僨誤之罪乞遞賜例批
정조 21년 · 목
疏略曰臣於今番掌試也旣伏奉提飭之聖敎果以過三時後待呼呈納券之意先已榜示繼又面諭臣之淺見以爲三時之限緩而不迫且念呼呈之規旣禁早呈之弊則不必更於呼呈之券捨早而取晩故千張之內入格者果多而四百張後入格之數亦不下四百張之前則諫疏所謂四百張內盡出之說無或傳者誤耶然而苟使臣果有裁鑑之明能無遺珠之歎則人之爲言寧有是哉莫效對揚之帎竟歸僨誤之科而薄勘未幾收敍如舊銀臺除命又下於縮伏訟愆之中以此情踪不敢厭然趨承伏乞亟遞臣所帶之職
정조 21년 · 강
劃給海西田災二百十八結仍命再明日次對待朝來會
정조 21년 · 목
備邊司啓言黃海監司李義駿上疏批旨內草記稟處事命下矣取見其疏本則以爲道內田畓總爲七萬七千五百二十七結零而今年請災畓則三千六百三十餘結田爲二百十八結零混擧田畓災以爲恰過四分一只就畓災言之雖以四分一不足爲過而況五分一乎廟堂則反疑其太濫又從以減削之比諸甲寅乙卯給災之總數太半不及其不均之患向隅之歎當復如何哉未準下二千結特命劃下爲辭矣諸道給災只擧畓總而海西綿田之災雖曰法典外此田災之請係是常例之外則四分一云云卽以其所請災結較諸畓總而擧其大數也今欲以四分一五分一分屬於田災畓災分合之間者蓋出急於加請之意而不必切切於此論以大體災形淺深自有領略當初減劃亦出裁量道臣之必欲準請有此疏陳者誠甚未安而其中田災二百十八結零旣以漸次代墾期於準充爲言姑以寧失之意特爲劃給畓災加劃一款請置之允之敎以卿曰有領略其在敬禮之義不可不從而有面詢者再明日次對待朝來會
정조 21년 · 강
命明日賓對兩司傳旨未下者未署經者一體牌招
정조 21년 · 목
因兩司牌招啓辭敎以傳旨未下者只推未署經者使之除署經行公一體牌招
정조 21년 · 강
壯勇營高陽鄕武士試射放入格人施賞有差
정조 21년 · 목
高陽鄕武士下番試射放各技優等人別單閑良元儀益鳥銃貫一中邊二中比較柳葉箭邊三中李厚成鳥銃貫一中邊二中比較柳葉箭邊三中裵龍徵鳥銃邊三中比較柳葉箭邊二中竝直赴殿試元命得鳥銃初次貫一中邊二中再次邊三中直赴會試朴春根柳葉箭貫一中邊二中直赴殿試○高陽鄕軍下番試射放領軍將官以下各技入格別單領軍把總任聖說柳葉箭邊二中弓箭一部射手柳葉箭良人朴杖英等二名邊二中各弓箭一部方延國等二名貫一中各弓子一張直赴朴貴載等二名良人裵元得等十一名邊一中各箭竹一百箇砲手鳥銃良人金鳳雲貫一中邊一中方就大等三名邊二中各木布各一疋金景得等四名貫一中各木一疋金鳳延等十四名邊一中各布一疋用劍軍良人方永大上中木一疋李大久等十六名上下各布一疋講陳兼司僕全弘範講略陳略木一疋私習沒技從自願更試良人高雲德鳥銃貫一中邊二中小布一中申再崇等二名鳥銃邊三中小布一中各木布各一疋李芳雲鳥銃貫一中邊二中木一疋
정조 21년 · 강
施賞壯勇營捉虎軍
정조 21년 · 목
本營啓言本營鄕軍等私獵於果川地矣大虎一頭捉得封進而捉虎軍姓名別單書入別單先殺軍李雲雨內下木五疋布三疋再殺軍張漢就木四疋布二疋
정조 21년 · 목
次對也○因次對進不進單子敎以懸病備堂牌招未付軍職人令該曹口傳付軍職○予曰海西俵災恰爲二千結當初區劃不爲少矣道臣之今又疏請太欠料量然而近年以來朝家每恐有一民之白徵不拘過濫有請輒許故自道臣守令至于小民視爲常例期於準數今若於所請之數減却二千結則非但有民情抑菀之慮又安知不更爲煩請也與其屑屑而徒損事面曷若特爲優劃以施益下之政耶右議政李秉模曰以聖上恤民之念寒朝臨殿縷縷敷敎臣不得不以五百結添劃之意仰承德意而臣之愚見自初有所酌量大抵海西畓總絕少近峽之邑或有不滿十結者若於已劃之二千餘結中以其三分之二分俵於尤甚九邑其外則皆是田多之地而亦且免歉以其餘數分數排比則雖有如干舊頉必無不足之理在前則各道年分事目下去無論足與不足不敢更言一道所劃多不過四五百結挽近以來厥數倍蓰少不下千計或至五六千結逐歲增加引而爲總或不得準請則以啓以疏不顧事面之如何年前海西四千結劃給之後道臣每稱此例逐年煩籲必準乃已非但有損於國體經用之漸縮職由於此予曰卿言誠然然而年復年準施之餘猝然以剋減爲事則小民無或失望乎譬如琴絃之更張太急則絕凡事有漸何以猝乍間復舊例乎仍謂惠堂鄭民始曰海西災結事惠堂所見亦何如民始曰臣屢經道伯熟知俵災之弊端大凡全災見削則窮民有白徵之冤分數給災則奸吏售偸竊之習爲道伯者苟能於執災之時嚴飭守宰只報全災則當俵之災必不至夥多而一自分數給災之後升合之蠲民不受益把束之積吏緣爲奸今此海西災結之至於四千之多亦必分數災之故也然而到今猝難剋減誠如聖敎略綽加劃果爲的當矣予曰舊頉名色古所未有而年前畿營以舊初不登諸文字今則諸道以舊頉二字無難登聞俄於下敎亦有云云而此則尤豈成說乎若果永災則頉之可也不可永頉則査陳可也幾十年不頉不起一樣懸錄至煩上聞事體之壞損法綱之隳乖孰甚於此此後廟堂各別嚴飭可也鄒書不云乎仁政必自經界始經界不正民國受弊結總旣減經用隨縮畢竟害歸於民固所必至蘇轍論財賦之言政是格言予以此夙宵念念未嘗暫弛矣向者嶺伯狀啓以爲若行査陳之政則流來災頉九萬結可以充數云言之太容易豈其然乎秉模曰若改量案則似可然矣民始曰二十年一改量自是古規而不行殆近百年此則猝難行之若能善爲査陳則可責實效矣予曰近來會付穀在在耗縮雖以松留狀啓觀之年前千石劃下者竝耗盡至於加下云此何故也民始曰會付穀用處浩多而八道一年恤典所用皆以會付上下此所以耗縮者也近來外邑無會付穀則每以常賑穀換作引用竝與常賑穀而不贍故奉朝賀臣李命植爲惠堂時以常賑穀無得取用之意嚴飭各道矣予曰恤典何如是過多也民始曰渰囕燒恤典自前有之而至於漂頹恤典除非大水如今年海西則初不擧論矣近年以來雖一二戶隨卽先上下後狀聞已成近例厥數較前不啻幾倍矣予曰月終渰囕狀啓十戶以上則自政院付籤入啓而持公事入侍蓋爲恤典判下而設夫恤典之先給後聞之規亦非古也時戶判前爲戶判時以爲若待回下後上下則往來之際動費時月旣失趁時救恤之道又有從中消瀜之弊仍請先給後啓遂成定式矣仍謂有司堂上李書九曰凡係恤典創始年條擧行節目溯考久遠謄錄一一謄出錄入可也秉模曰文官十窠事曾經吏判一提學外姑未問議矣予曰卿意以爲如何秉模曰以此事銓官旣施處分今當依初定式擧行而訓鍊院三窠旣已加設爲文窠則不必於蔭窠又滿十窠以陵令七窠指窠永定似好矣予曰年前定式之初文官皆爲陵令而渠輩多有犯科至有竄配者使之擇差則不得不又屬之蔭官蔭官非有勝於文官而蓋文官只取落仕最久者故不問其人之賢否挨次差擬畢竟爲弊亦不可專責銓官矣今欲指窠則將以何窠爲定耶秉模曰齊陵厚陵敬陵章陵令等窠似好矣予曰何必以稍遠陵寢爲定乎東西五陵頻頻奉審若於此差送則庶或有一分警惕之道矣曾經吏判人各陳所見可也民始曰今若以陵令窠差送而若無外任遷轉之事則滿三十朔作散而已其爲積滯一也文官守令十窠蓋爲此輩設而今則侍從皆爲之今若於十窠守令中限五窠以此輩差送則可無如前之弊矣予曰近來侍從之積滯猶有甚於未通淸之人出入法從數十年或有未得一麾者此豈成說乎名以文官如是積滯甚可悶也上護軍李秉鼎曰年來未通淸文官之積滯不如年前最久者未滿二十年槐院分館之人不願復職只有遐方明經國子分館而已成均四學太常禮曹等窠不爲不多臣意則更爲定窠別無緊關矣予曰近閱官案六品以上太半是雜技銓曹無以差祭今又除出十窠則差祭時尤難分排且都政必多出六窠苟艱之時此亦難彼亦難矣第更與曾經銓堂諸人爛商從後稟處可也予又曰泮儒中老儒沈屈亦爲矜悶日前進士李翼之特除初仕亦出振滯之意也此人爲朗原君之後孫乎書九曰然矣予謂書九曰昨日沁留入侍有所懷云故使之後日更爲召見時詳達矣有何酬酢否書九曰聞以本府舊還當捧四千石欲爲仰請停退矣予曰數爻太多其難矣當有區處之道矣予謂承文提調李晚秀曰咨文紙品之漸劣必由於承文院屬之作奸豈無嚴飭之道耶且咨文第一行所當敬愼而自此先書便歸於休紙事體之屑越莫此爲甚此後則咨文必於年月畢書後始書御諱之意知悉可也予謂承旨李勉兢曰臺諫請牌啓辭有疏批未下懸頉者乃正言蔡趾永意謂遞去已久何至今尙帶職耶勉兢曰以疏批未下不得出牌而然矣予謂秉模曰蔡趾永疏不爲頒布卿未得聞知矣其疏以山林銓任請亟收成命山林之招延將以責任世道也冡宰之承膺可勉不可沮也而反以還收爲言者誠極可駭雖歸之生疏之科而名以臺諫豈有如此之疏乎此雖屬於妄發而在山林則當不安於心矣秉模曰臣未見原疏故其語意未能詳知而今承下敎不勝驚駭矣予命出示原疏仍謂曰此不必頒布還入可也予曰向因崔履亨之疏知有朴載德之事矣臺諫雖云風聞而以如此非理之事騷擾閭巷聞極驚駭此事孰有聞知者乎秉鼎曰臣曾待罪都憲時詳聞此事矣廛人兄弟有饒居者構成罪名言之醜也臣不敢詳達而皀隸十餘人乘夜攔入景色慘沮畢竟所失所費近二千金云故臣果若干推給而有口皆傳貽羞實多矣予曰誠一變怪矣秉模曰臺諫之事前所未有不可不請勘矣予曰玉堂臺諫今皆登筵付之耳目可矣予曰司僕事務近果如何秉模曰牧場植木之役果皆如意而待明春着根考其勤慢始可施賞朴排一款屢飭韓大裕責其成效矣予曰韓大裕之久任在渠不得遷轉在官太覺支離物久則神之神字以新字看如何耶秉模曰若求嫺於該寺事者無出其右姑又仍存似好矣禮曹判書李時秀曰注文僉使印信行用爲八十餘年而今始知其印文卽鐵串別將之印云矣未知當初緣何致此而旣知之後不可不從速改給故敢此仰達矣予曰此必與鐵串印信互換而然更爲査實改造與換用與否從後稟處可也